સંઘપરિવારની લાગણી અને માગણી એ છે કે અયોધ્યામાં રામમંદિરનું નિર્માણ થાય, મોદી સરકાર જમ્મુ અને કાશ્મીરને વિશેષ દરજ્જો આપતી બંધારણની કલમ-૩૭૦ રદ કરે અને સમગ્ર દેશમાં યુનિફોર્મ સિવિલ કોડ અર્થાત્ સમાન નાગરિક ધારાનો અમલ કરે. વર્ષ-૧૯૯૬માં સંઘપરિવાર અને તત્કાલીન ભાજપ-એનડીએના વડાપ્રધાન અટલ બિહારી વાજપેયી વચ્ચે ઉપરોક્ત ત્રણ મુદ્દા અંગે વૈચારિક ઘર્ષણ થયું હતું, પરંતુ ઉદાર મતવાદી વાજપેયીએ સોય ઝાટકીને સ્પષ્ટ શબ્દોમાં ઇનકાર કરતાં કહ્યું હતું કે રામમંદિર નિર્માણનો એજન્ડા એનડીએની મોરચા સરકારના કોમન મિનિમમ પ્રોગ્રામના ભાગરૂપે સામેલ કરાયો નથી, માટે તેમની સરકાર રામમંદિરના નિર્માણની દિશામાં કોઈ નક્કર કદમ નહીં ઉઠાવે. ત્યારબાદ ૨૨ વર્ષનાં વ્હાણા વહી ચૂક્યાં છે. સરયૂ નદીમાંથી ખાસ્સું પાણી વહી ચૂક્યું છે. મોદી સરકારના સાડા ચાર વર્ષ સંપન્ન થવા આવ્યાં છે અને જો આગામી છ મહિનામાં રામમંદિર નિર્માણ નહીં થાય તો સંઘપરિવારને ‘અભી નહીં તો કભી નહીં' જેવી સ્થિતિનું કદાચ નિર્માણ તો નહીં થાય ને તેવી શંકા છે. .